CELEX: 62014TN0726
Language: hu
Date: 2014-09-26 00:00:00
Title: T-726/14. sz. ügy: 2014. szeptember 26-án benyújtott kereset – Novar kontra OHIM

12.1.2015   
            
            
               HU
            
            
               Az Európai Unió Hivatalos Lapja
            
            
               C 7/39
            
         2014. szeptember 26-án benyújtott kereset – Novar kontra OHIM
   (T-726/14. sz. ügy)
   (2015/C 007/44)
   Az eljárás nyelve: német
   
      Felek
   
   
      Felperes: Novar GmbH (Albstadt, Németország) (képviselő: R. Weede ügyvéd)
   
      Alperes: Belső Piaci Harmonizációs Hivatal (védjegyek és formatervezési minták)
   
      Kérelmek
   
   A felperes azt kéri, hogy a Törvényszék:
   
               —
            
            
               kötelezze az OHIM-ot arra, hogy fizessen 2  498,00 eurót a perfüggőség beálltától számított jegybanki alapkamatot 5 százalékponttal meghaladó mértékű kamataival együtt;
            
         
               —
            
            
               az OHIM-ot kötelezze a perköltségek – ideértve a felperes perbeli képviseletének költségeit is – viselésére.
            
         
      Jogalapok és fontosabb érvek
   
   Keresete alátámasztása érdekében a felperes egy jogalapra hivatkozik.
   Jogalap: A 207/2009 rendelet 118. cikkének (3) bekezdése szerinti szerződésen kívüli felelősség
   A felperes arra hivatkozik, hogy olyan jogi norma kellően súlyos megsértése áll fenn, amelynek célja, hogy magánszemélyek számára jogokat biztosítson, valamint hogy ok-okozati összefüggés áll fenn a cselekmény és a kár között. A felperes kifejti, hogy a jogellenes cselekmény 2013. május 14-i felszólalási határozatban rejlik, amelyet el kell utasítani. Kellően súlyos jogsértésről van szó, mivel az OHIM a 2012. június 22-i iratban foglalt, a B002027251. sz. felszólalási eljárásban korábbi jogok alátámasztása céljából benyújtandó dokumentumokra vonatkozó tájékoztatással ellentétben a 2013. május 14-i felszólalási határozatban abból indult ki, hogy a korábbi jogok bizonyításához további követelményeknek kell eleget tenni, és emiatt nem vette figyelembe a felperes korábbi jogait. Ez a jogsértés ok-okozati kapcsolatban áll a felperes által viselt további ügyvédi költségekkel, amelyek a felszólalási osztály 2013. október 17-i határozatával kijavított 2013. május 14-i határozat ellen irányuló fellebbezéssel összefüggésben merültek fel.